FORUNDRINGSSANGEN
Mel: "Flickorna i Småland...."

Når vårens lette lærke, og når mosens frække frø
med parringslystne lyde sikrer arten mod at dø,
så trommer forårsregnen glad en morgensymfoni.
Hvem er det mon, der spiller denne smukke melodi?
	Det er våren selv der kalder: ”Kom nu ud og tag en tørn!
	Lær at passe på den klode vi har lånt af vores børn!
	Lær at bruge alle sanser, så vi alle sammen vil
	se os selv som en del af det store sammenspil!”

Ånd ind den lune sommervind med hybenblomsters duft,
mens bier samler solskin sammen i den lune luft. 
Hvem gir os denne sommerrus af rugen, når den drær
med stænk af havets bølgebrus og tusind somres vejr?
	Det er sommeren der kalder: ”Kom nu ud og tag en tørn!
	Lær at passe på den klode vi har lånt af vores børn!
	Lær at bruge alle sanser, så vi alle sammen vil
	se os selv som en del af det store sammenspil!”

De friske røde tyttebær, den gule kantarel,
det friske vand fra kilden skal du ud og smage selv.
Hvem byder atter ind til skovens store svampefest
med smag på selve livet og lidt salt fra hav og blæst?
	Det er høsten selv, der kalder: ”Kom nu ud og tag en tørn!
	Lær at passe på den klode vi har lånt af vores børn!
	Lær at bruge alle sanser, så vi alle sammen vil
	se os selv som en del af det store sammenspil!”

De sorte fugleflokke søger føde søger læ
og nattens ugle lokker, imens månen går i næ.
Det første snefnug føles blidt imod en vejrbidt kind.
Hvem klæder marken helt i hvidt og pakker skoven ind?
	Det er vinteren, der kalder: ”Kom nu ud og tag en tørn!
	Lær at passe på den klode vi har lånt af vores børn!
	Lær at bruge alle sanser, så vi alle sammen vil
	se os selv som en del af det store sammenspil!”

- Se, det nye forår ruller blomstertæppet ud!
- Se, de nye kuld af unger! Se de nye skud!
Det næste slægtled står på spring, luk alle porte op.
Hvem lokker os: ”Spring ud i våren selv med sjæl og krop!”?
Det er livet selv, der kalder: ”Vågn nu op og tag en tørn!
Lær at passe på den klode, vi har lånt af vores børn.
Lær at bruge alle sanser, så vi alle sammen vil
se os selv som en del af det store sammenspil!

Jens Frydendal og Peer Høgsberg  2012 
Til naturvejelederordningens 25 årsjubilæum